### Beslutning

Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S og KF**

Begrundelse

Det specialiserede socialområde har været under pres igennem flere år, ikke kun i [adresse] men i hele landet. Ved de seneste budgetforhandlinger i 2020 blev der afsat midler til området. Socialdemokratiet og Det Konservative Folkeparti ønsker at styrke kompetenceudvikling på bostederne.

At anvende sin faglighed og have den rette faglighed er ikke kun godt for beboer/bruger, det giver også arbejdsglæde. Det påvirker kulturen i en positiv retning. Formålet er at fremme, at bostederne bliver et godt sted at leve for beboerne.

I dag er der en forholdsmæssigt lav andel af faguddannet arbejdskraft på kommunens bosteder. Vi vil gerne have flere faguddannede, og gerne flere på fuldtid.

Selvom det specialiserede socialområde netop er kendetegnet ved, at der blandt personalet bør være en høj grad af specialisering inden for de enkelte områder, uagtet at det er autisme, misbrug eller spiseforstyrrelse. Samtidig er det en klar fordel i arbejdet med borgerne, at der kan opbygges fortrolighed og tillid gennem et nært kendskab borgerne og medarbejderne imellem.

Vi ønsker at styrke området på følgende punkter:

* Styrkelse af fagligheden inden for hvert af de specialiserede områder. Der skal beskrives en grunduddannelse fx socialpædagog, SOSU, meriterfaring og hvilke øvrige kompetencer, hver enkelt medarbejder skal have for at arbejde selvstændigt; fx uddannelse som autismepilot, hvis man arbejder inden for autismeområdet.
* Et struktureret uddannelsesprogram for vikarer. Der skal etableres en vikaruddannelse, så det sikres, at vikarer har den fornødne viden om netop det speciale, som de arbejder med. Det indebærer, at der skal være et forløb til hvert speciale. Der kan være emner som fx magtanvendelser, der går igen i alle forløb.
* Udarbejdelse af en model for adgang til fuldtidsansættelser for fastansatte i deltidsstillinger på kommunale botilbud.
* Udarbejdelse af merituddannelse rettet mod ufaglærte medarbejdere på kommunens botilbud, så andelen af faglærte medarbejdere øges.
* Ledelse, styrkelse af ledelseskompetencerne.

Rikke Christiansen, Det Konservative Folkeparti

Kristine Jakobsen, Socialdemokratiet

### Sagens forløb

22-06-2021 [adresse]
Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.